J:-laysma barbar dhigi karo, waqati waliba wuxuu leeyahay xaalad gooni ah, waqti waliba waxaad wax ka orareysaa xaalada markaa jirta iyo sida ay u jirto, waan ka mid ahaa ragii nidaamkii 21-ka sano dalka ka talinayey ka soo horjeestey, waqtigu wuxuu rabi lahaa hal abuuradii markaa jirey oo nidaamkana ka hadli jirey waqtigaas, mararka qaarkoodna talooyin siinayey, Suugaantuna waa Af-hayeenka Ummada Soomaaliyeed iyo maslaxadeeda, hadba Ummada heerkey mareysey ayey la jaanqaadeysey, hadii dib loogu noqdo suugaantii 21-ka aan tiriyey, waxay waafaqsan tahay 21-ka sano oo keliya wixii dhacay, suugaantuna waa iney ka hadasho sawir shaley jirey, si ay rikoor u noqoto oo meel u taalo, si aan loo ilaabin dhacdooyinkii nolosha oo uu bani'aadamku soo marey, intii ka dambeysey iyo maanta xaalada jirta weynu ka war heynaa bur burkii dhacey wali wuu socdaa, lagama soo kaban maalin walba waxyeelo ayaa imaaneysa, wey ka sii dareysaa had iyo goor, markey digteetaradu meel ka taliyaan, iyagaa isku daya inaan xal la helin, markey meesha ka tagaan ama dhintaan, si kuwa dambe loola yaabo oo loo yiraahdo kii kore ayaaba dhaamey, dhulkii bey wada miino ka dhigaan, si marka ay wax hagaagaan aaney dhaliishiisu u muuqan, walina bur burkii baa dhacaya, waa ku talo galkii nidaamkii 21-ka sano dhisnaa weeye, waana laga dhamaan la'yahay aragtidii iyo hogaankii uu dejiyey Qoolashii iyo dabaradii, marar badan waa laysu yimid, marna xal lama helin, xalkuna wuu sii dheeraanayaa, ilaa la daalo oo dadku niyadoodu ay ku dhacdo in xal la gaaro oo quluubtoodu meel usoo wada jeesato, lama gaarayo inta ruux kasta dentiisa u socdo, wadadii uu jeexey keli teliskii ayaa wali lagu socdaa ee hubka looma sito dan guud, weyna dhacdaa in toban goor la lumo, hadii Alle idmo dhowaan waxaan rajeyneynaa in laga baxo, aragtidaan iyo mabda'aan lays leeyahay wax ku hagaajiya, ilaa loo soo noqdo waxa aynu dooneyno ee danteena waafajiyo.
